钦定古今图书集成/明伦汇编/闺媛典/第363卷 > 陆务观前妻唐氏〈妾附〉
## 钦定古今图书集成/明伦汇编/闺媛典/第363卷 > 陆务观前妻唐氏〈妾附〉

按《齐东野语》：陆务观初娶唐氏，闳之女也。于其母夫
人为姑侄，伉俪相得，而弗获于其姑。既出而未忍绝
之，则为别馆，时时往焉。姑知而掩之，虽先知挈去，然
事不得隐，竟绝之。亦人伦之变也。唐后改适。同郡宗
子士程，尝以春日出游，相遇于禹迹寺南之沈氏园。
唐遣致酒肴，陆怅然久之，为赋《钗头凤》一词，题园壁
间云：“红酥手，黄藤酒。满城春色宫墙柳。东风恶，欢情
薄。一腔愁绪，几年离索。错错错。春如旧，人空瘦。泪痕
红浥鲛绡透。桃花落，闲池阁。山盟虽在，锦书难托。莫
莫莫！”时绍兴乙亥岁也。

按《词话》，放翁娶唐氏女，伉俪相得，而弗获于姑。陆出
之后，改适同郡赵士程。春日出游，相遇于禹迹寺南
之沈园。唐语其夫，为致酒肴，陆怅然赋《钗头凤》词，唐
亦和之。未几怏怏卒。放翁复过沈园，赋诗云：“落日城
头画角哀。沈园非复旧池台。伤心桥下春波绿，曾见
惊鸿照影来。”

又按《词话》，陆放翁娶妇，琴瑟甚和，而不当母夫人意，
遂至解褵。然犹馈遗殷勤。尝贮酒赠陆，陆谢以词，有
“东风恶，欢情薄”之句。妇亦答词云：“世情薄，人情恶。雨
送黄昏花易落。晓风干，泪痕残。欲传心事，独语斜阑。
难、难、难。人成各，今非昨。病魂常似千秋索。角声寒，夜
阑珊。怕人寻问，咽泪妆欢。瞒、瞒、瞒。”未几以愁怨死。又
放翁尝过一驿，见题壁一诗云：“玉阶蟋蟀闹清夜，金
井梧桐辞故枝。一枕凄凉眠不得，呼灯起作《感秋》诗。”
询之，知是驿卒女，遂纳为妾。未半载，夫人逐之，妾赋
《生查子》词云：“只知眉上愁，不识愁来路。深院有芭蕉，
阵阵黄昏雨。晓起理残妆，整顿教愁去。不合画春山，
依旧留愁住。”遂别。夫爱妻见逐于母，爱妾复见逐于
妻。放翁家室之间，何多不幸。欤！